Rafiki yako ndiye adui yako

RAFIKI YAKO NDIYE ADUI YAKO

Jeni alikuwa shogake Fatina aliyeishi mtaa wa pili wa Matomoko. Urafiki
wao ulikuwa wa dhati na walikuwa na ushirika katika mambo mengi kama
vile vyama vya akina mama vya hela na leso. Kila jioni ungemwona Jeni
kibandani kwa Fatina wakipiga gumzo huku wakichekacheka. Ungemwona Jeni
na kikombe chake cha uji akiubugia kama kibogoyo huku mvuke ukipaa
angani kutoka kikombeni. Fatina angekuwa amezamia bakuli lake na kisu
chake kikali akiikatakata mboga yake huku akinong’ona umbea Fulani
akimweleza mwandani wake. Wangepigana pambaja huku wakijichekea tena si
kwa cheko la kawaida ila kwa cheko la kimbeambea tena lililohanikiza
mpando na mshuko. Ungewaangalia wanawake hawa ungeona usuhuba uliokuwa
na ukuruba uliopiku wa pua na mdomo. Walishibana. Tena si kule kushiba
kwa mwanamume kula wali usiku ila kule kwa mluhya kukata matonge ya
ugali kwa kuku.

Jeni alikuwa mfanyakazi katika bandari ya Magomeni. Ingawa alikuwa tu
mpishi humo, alipata mshahara mnono. Alikuwa na wana wawili. Mwanaye wa
kwanza alikuwa binti mwenye umri wa miaka kumi na miwili aliyeitwa Pendo
naye wa pili alikuwa mvulana aliyeitwa Joni aliyekuwa na umri wa miaka
mitatu. Jeni aliishi na mumewe Kilu katika mtaa wa Mparachichi. Mumewe
alikuwa akifanya kazi katika kampuni ya kutengeneza sabuni. Kimapato,
familia hii ilikuwa ikijiweza. Fatina alikuwa ametalikiwa na mumewe
Yakuza na aliishi na wanawe wawili Pili na Malua , akiwalea kwa pato
lake la uchuuzi wa mboga. Kwa msaada wa Jeni, aliweza kupata ada ya
kuwasomeshea wanawe. Hata hiyo kodi ya nyumba alisaidiwa na Jeni kulipa.
Walikuwa marafiki wa toka nitoke tangu enzi za ujana wao huko kijijini
Mramba kabla ya kukutana tena mjini katika tafuta tafuta ya maisha.

Jumamosi moja , Jeni alikuwa anatembea na wanawe kuelekea kwa Fatina.
Njiani, Joni alimwomba mamake ampige picha huku akisema kwa mazungumzo
yake ya kiutoto. ‘‘Ishi utamwonyesha nyanyaa shiku ya klishimash.’’ Jeni
aliyastaajabia maneno ya mwanaye kwa kuwa hakuwa akipenda kupigwa picha.
Mbele kidogo , walimpita muuza mahindi ya kuchoma naye Joni akaomba
anunuliwe akisema ‘’ maindi a mwisho mwisho!’’ Jeni aliwasili kwa Fatina
na wakaanza mazungumzo yao ya chama sebuleni huku watoto wakicheza
pamoja katika chumba cha pili. Baada ya mazungumzo Jeni aliwachukua
watoto wote akawa anachezacheza nao huku akiwapiga picha na kuwarekodi
wakiimba. Fatina alikuwa jikoni akitayarisha chakula cha mchana kisha
akawaita watoto awape mananasi wale. Jeni alikuwa anatazama runinga
sebuleni akisikiliza vicheko vya watoto huko jikoni.

Nje ya nyumba ya kina Fatina kulikuwa na kisima kilichokuwa wazi na
kilichoezekwa kwa mabati na kuwekewa mkeka juu yake ili kupunguza hatari
ya watoto kutumbukia ndani. Fatina aliwaambia Pili na Milua waende
nyumba ya ujiranini kumsalimu shangazi yao na kisha akamtuma Pendo
dukani akanunue chumvi huku Joni akabaki naye jikoni. Baada ya dakika
chache wanawake walikuwa wamekusanyika nje ya nyumba pamoja na Fatina
wakiwa katika harakati za kumwokoa Joni aliyekuwa ametumbukia kisimani.
Jeni aliyekuwa hana habari ya kilichoendelea alikuwa bado yuko sebuleni
anatazama runinga. Pendo aliyekuwa anarudi na chumvi aliona kilichokuwa
kikiendelea na akakimbia ndani kwa kilio kikuu na kumtaarifu mama yake.

Jeni alihisi kana kwamba anapandwa na wazimu . Alilichukua wigi
lililokuwa kichwani mwake na kulitupa chini huku akilia. Alikimbia nje
mbio na baada ya kuchungulia kisimani akazirai papo hapo nao majirani
wema wakamkimbiza hospitali. Huko , alichomwa sindano ya usingizi na
akalala usingizi wa wasiwasi huku ndoto mbaya zikimjia na kumkosesha
amani usingizini. Kisimani watu walijitahidi kumwokoa mtoto
ikashindikana. Timu ya waokoaji iliitwa, ikaja na mashine iliyomtoa Joni
kisimani. Alikuwa ameshakunywa maji na kuwa mwendazake. Maiti ya Joni
ilipelewa kwenye mochuari ya Montezuma ilimohifadhiwa. Fatina alirudi
kwake na kuendelea na shughuli zake kana kwamba hakuna lililotokea.

Siku ya pili, Jeni alizinduka usingizini kwa kilio akimwulizia mwanawe.
Daktari alimtuliza na kumpasulia mbarika kuhusu kifo cha mwanawe. Jeni
alilia sana na kisha akaiulizia maiti ya mwanawe aliyopelekwa kuiona.
Jeni aliwapigia simu waokoaji na kuwauliza ikiwa waliyaona mabati
kisimani kwa sababu alishangaa jinsi mwanawe alianguka humo na kulikuwa
na kizuizi. Waokoaji walisema kuwa kando na Joni hamkuwa na lolote mle.
Harakati za mazishi zilifanywa nayo familia ya Jeni ikalaza mwendazake
pafaapo. Kila mtu alijiendea zake kwake baada ya shughuli hiyo na
kumwacha Jeni katika majonzi makuu.

Fununu zilisambaa kuwa Fatina alihamia makaazi ya wenye vyao huko mjini
Nairobi baada ya kupata utajiri wa ghafla. Alijiunga na kundi la waabudu
mashetani lililomlazimu atoe kafara ya mtoto wa kiume ili atajirike. Kwa
kuwa hakujaaliwa mtoto wa kiume, basi alifanya hila ya kumtumbukiza Joni
kisimani ili atimize kafara yake. Fatina alikuwa akimwonea Jeni wivu kwa
muda mrefu sana bila ya kudhihirisha. Jeni alipogundua kuwa Fatina ndiye
aliyemwua mwanawe, alitaka kumfungulia mashtaka. Mumewe alimkataza na
kumwambia kuwa kufanya hivyo hakutamrejeshea Joni wao uhai. Alimsihi
wamwachie Mungu atoe hukumu yake juu ya udhalimu waliotendewa.